L’Ajuntament de Carcaixent ultima amb els centres educatius l’inici del curs escolar
02 de Septiembre de 2020

Carcaixent

Durant estes últimes setmanes, des de la Regidoria d’Educació de l’Ajuntament de Carcaixent en coordinació amb altres àrees municipals i els centres educatius de la localitat s’ha estat treballant per ultimar els detalls de cara a l’inici del curs escolar previst a partir del dia 7 de setembre.

Des de l’Ajuntament de Carcaixent ja s’ha informat als centres que va a incrementar-se en un 50% la neteja i desinfecció de les escoles mantenint sempre a una persona en el centre que puga desenvolupar les tasques establertes per la normativa. A més, està previst en els pròxims mesos el reforç de personal de consergeria a través de la borsa d’ocupació creada per pal·liar els efectes de la COVID-19 a la localitat.

Per altra banda, també s’està treballant amb els centres educatius i la Policia Local canvis en l'estacionament i tancament provisional de carrers per a evitar aglomeracions a les portes de les escoles en les hores d’entrada i eixida. En quant al transport escolar, van a reforçar-se les mesures de seguretat i neteja a l’autobús on, a banda de l’obligatorietat de l’ús de mascareta, es prendrà la temperatura abans d’entrar a tots els xiquets i xiquetes que tindran el mateix seient assignat durant tot el curs.

Una de les noves iniciatives que va a posar-se en marxa des de l’Ajuntament de Carcaixent en col·laboració amb els centres és un projecte de patis coeducatius amb l’objectiu d’adequar les instal·lacions per a l'aprofitament dels espais exteriors quan la climatologia ho permitisca. En esta línia, també va a desenvolupar-se a partir de gener, activitats extraescolars de caràcter mediambiental a l'aire lliure per a l’alumnat major de 6 anys respectant els grups bambolla que hagen dissenyat les escoles.

Com va informar la Conselleria d’Educació la passada setmana, Carcaixent veurà augmentat en 15 persones el personal docent al conjunt del municipi per tal de poder reduir ràtios i millorar l'assistència. D’igual manera, es veurà incrementat el nombre de monitors i monitores de menjador. Pel que respecta a l’augment de la inversió, a Carcaixent li correspondrien 83.644€ per a despeses dels centres educatius per adaptar-se a les possibles noves situacions que es puguen donar amb motiu de la pandèmia.

Convé recordar que segons consta al document de l’acord entre Govern i les Comunitats Autònomes, l'activitat lectiva serà presencial per a tots els nivells i etapes del sistema educatiu excepte per als Cicles Formatius que serà semipresencial. Els centres educatius es mantindran oberts durant tot el curs escolar assegurant els serveis de menjador, així com el suport educatiu a menors a necessitats especials o de famílies socialment vulnerables, sempre que la situació epidemiològica ho permeta.

La regidora d’Educació, Laura Ruiz, ha agraït al personal directiu del centres la voluntat de treballar i coordinar-se amb el consistori per tal que l’inici de curs es puga desenvolupar amb normalitat. També ha recordat que, tant a l’inici com durant la resta de l’any, "des de l'Ajuntament anem a posar tots els recursos municipals disponibles al servei dels centres educatius per a que el nostre alumnat puga tornar a les aules amb totes les garanties de seguretat i es puga realitzar l’activitat lectiva amb la major normalitat possible».